Sun Yat-sen

Sun Yat-sen (chines: 孫中山), tambe konosí komo Sun Yixian òf Sun Yat-sen (chines: 孫逸仙), (☆ 12 di novèmber 1866 na China – † 12 di mart 1925 na Bejing) tabata un prominente revolushonario chines, e promé presidente (yanüari-mart 1912), i tata fundadó di e Repúblika di China ("China Nashonalista"). Komo pionero prinsipal di Repúblika di China, e ta wòrdu konsiderá komo e “Tata di e Nashon” na Taiwan i e “prekursor di e revolushon demokrátiko” na Repúblika di Pueblo di China. 

Sun Yat-sen a hunga un ròl krusial den e proseso pa deroká e dinastia Qing, e último dinastia imperial na China. Durante e añanan promé ku e Revolushon Xinhai (1911), el a konvensé i inspirá hopi sosiedat secreto, intelektual, i simpatisantenan pa sigui un ruta revolushonario. Despues di e kaída di e dinastia, Sun a ko-fundá i a bira e promé lider di e partido nashonalista Kuomintang (KMT).

Sun Yat-sen tabata un figura unifikante den China post-imperial. E ta úniko den ser venerá tanto na Taiwan komo na China kontinental. Un potrèt grandi di dje ta sigui aparesé riba Plasa Tiananmen riba dianan Promé di Mei i Dia Nashonal. Su filosofia polítiko, ku el a nòmbrá “Tres Prinsipio di Pueblo” (nashonalismo, demokrasia, i bienestar sosial), tin influensia profundo riba e gobernashon di Repúblika di China na e isla di Taiwan te dia di awe.

 Biografia 
Sun Yat-sen a nase na Cuiheng, den division di Xiangshan (awor siudat Zhongshan), provinsia Guangdong. E tabata yu di Sun Dacheng i Yang Tang Fai (mihó konosí komo Madame Yang). Su famia tabata di origen Hakka (ku raisnan na Zijin, Heyuan, Guangdong) i kantones. Su tata, ku tabatin masha tiki tera, tabata traha komo sneiru na Macao, i komo biahero i portero.
Despues di su enseñ
ansa básiko, el a muda pa Honolulu den e Reino di Hawaii, kaminda el a biba un bida relativamente kómodo, sostené pa su ruman hòmber mayó Sun Mei.

El a studia medisina na Honolulu i despues na Hong Kong. Durante su estadia den e mundo anglosakso, Sun Yat-sen a konbertí na protestantismo. Na edat di 17 aña el a wòrdu boutisá, el a adoptá un nòmber nobo, un nòmber di kortesia (hào) den e tradishon chines: Rìxin, ku ta nifiká “renobashon diario”. Un di su maestronan despues a transkribí su nòmber komo Yìxiān, un forma ku finalmente a bira konosí internashonalmente.

Sun Yat-sen a muri di adenokarsinoma di e galblaas na edat di 58 aña riba 12 di mart 1925 na Bejing. Na 1929 su kurpa a wòrdu transferí pa e monumento di Sun Yat-sen na Nanjing, kaminda e ta reposá komo un símbolo di unidat i renovashon polítiko pa hopi chines.


Kategoria:Hende
Kategoria:Politiko
Kategoria:China